এই এলাকায় সবচেয়ে বড় খামারটি হচ্ছে সাদিক অ্যাগ্রো। খামারের ব্যবস্থাপক মোহাম্মদ শরীফ জানান, কোরবানির ঈদ উপলক্ষে তারা সারা বছর নিজস্ব খামারে দেশী-বিদেশী বিভিন্ন জাতের গরু-ছাগল পালন করে থাকেন। এর পাশাপাশি কয়েকটি জাতের গরু ভারত থেকেও আমদানি করেন। ভারত ছাড়াও এ বছর যুক্তরাষ্ট্র থেকে সাদিক অ্যাগ্রো আমদানি করেছে আটটি ব্রাহমা জাতের ষাঁড়। দাম ধরা হয়েছে ২৫-৩০ লাখের মধ্যে। এই ষাঁড়গুলো যে কক্ষে রাখা হয়েছে, তার পরিবেশ অপেক্ষাকৃত উন্নত। নাম ‘ইন্টারন্যাশনাল মিউজিয়াম’। এ ছাড়া কাশ্মির থেকে আনা হয়েছে দু’টি সাদা মহিষ। প্রতিটির দাম পাঁচ লাখ টাকা। ৯০ হাজার থেকে দেড় লাখ টাকার মধ্যে এখানে পাওয়া যাচ্ছে ভুটান থেকে আমদানি করা ছোটখাটো গড়নের ‘ভুট্টি’ গরুও। আছে দেশী ব্ল্যাক বেঙ্গল, যমুনাপাড়ি ও বিটলসহ কয়েক প্রজাতির ছাগল। পাশাপাশি দেশী ও ভারতীয় জাতের বিভিন্ন আকারের গরুর দাম হাঁকা হচ্ছে ৮০ হাজার থেকে ১০ লাখ টাকা পর্যন্ত।